钦定古今图书集成/明伦汇编/官常典/第631卷 > 宋
## 钦定古今图书集成/明伦汇编/官常典/第631卷 > 宋

宋初，分命朝臣出守列郡，权知军州事。

按《宋史百官志》：“宋初，革五季之患，召诸镇节度会于
京师，赐第以留之，分命朝臣出守列郡，号权知军州
事，军谓兵，州谓民政焉。其后文武官参为知州军事，
二品以上及带中书、枢密院、宣徽使职事，称判其府
州军监，诸府置知府事一人，州、军、监亦如之。掌总理
郡政，宣布条教，导民以善，而纠其奸慝，岁时勤课农”
桑，旌别孝弟。其赋役、钱谷、狱讼之事，兵民之政皆总
焉。凡法令条制，悉意奉行，以率所属。有赦宥则以时
宣读而班告治境。举行祀典，察郡吏德义有能而保
任之。若疲软不任事，或奸贪冒法，则按劾以闻。遇水
旱以法振济，安集流亡，无使失所。若河南、应天、大名
府则兼留守司公事。太原府、延安府、“庆州、渭州、熙州、
泰州则兼经略、安抚使、马步军都总管，定州、真定府、
瀛洲、大名府、京兆府则兼安抚、马步军都总管，泸州、
潭州、广州、桂州、雄州则兼安抚使、兵马钤辖，颖昌府、
青州、郓州、许州、邓州则兼安抚使、兵马巡检。其馀大
藩府或沿边州郡，或当一道冲要者，并兼兵马钤辖、
巡检，或带沿边安抚、提辖兵甲、沿边溪洞都巡检”，馀
州军则别其地望之高下与职务之烦简而置之，分
曹以理，而总其纲要，凡属县之事皆统焉。

### 高宗建炎 年诏河北京东西诸州要郡通差文武臣知州及带本路兵马

按《宋史高宗本纪》不载。按《百官志》：“建炎初，诏河北、
京东西路除帅司外，旧差文臣知州去处，许通差武
臣一次。又要郡文臣一员带本路兵马钤辖，武臣一
员充副钤辖，次要郡文臣一员带本路兵马都监，武
臣一员充副都监。”

### 绍兴五年七月甲午诏残破州县亲民官计到罢之日户口考殿最

按：《宋史高宗本纪》云云。

绍兴九年，诏“守臣年具民间利病及边防五条闻奏，
委看施行。”

按：《宋史高宗本纪》不载。按《百官志》：绍兴九年诏应
守臣以二年为任。又以武臣作郡，往往不晓民事，且
多恣横，诏新复州郡只差文臣。续因臣僚言极边控
扼去处，仍差武臣，其不系极边，文武臣通差。诏：守臣
到任半年以上，具民间利病或边防五条闻奏，委都
司看详，有便于民者，即与施行。续又诏不拘五条之
数。